KC ขายที่ดินเปล่า 2 แปลง มูลค่ารวม 100 ลบ.
KC ขายที่ดินเปล่า 2 แปลง มูลค่ารวม 100 ลบ. หวังนำเงินที่ได้ไปลงทุนพัฒนาโครงการอสังหาริมทรัพย์อื่นๆ
30 ส.ค. 2559

บริษัทเค.ซี.พร็อพเพอร์ตี้ จำกัด (มหาชน) หรือ KC ระบุว่า เมื่อวันที่ 24 ส.ค.ที่ผ่านมา กลุ่มบริษัทได้ขายที่ดินเปล่าซึ่งยังไม่ได้รับการพัฒนาจำนวน 2 แปลงเนื้อที่รวม 16 ไร่ 3 งาน 47 ตารางวา ซึ่งตั้งอยู่ในต.แพรกษาใหม่ อ.เมืองสมุทรปราการ จ.สมุทรปราการ โดยมีมูลค่ารวม 100 ล้านบาท ซึ่งการขายที่ดินดังกล่าวเป็นไปตามมติที่ประชุมของคณะกรรมการบริหารเมื่อวันที่ 19 ส.ค.ที่ผ่านมาที่อนุมัติให้บริษัท และบริษัท โมเดิร์น สตรีท จำกัด ซึ่งเป็นบริษัทย่อยขายที่ดินดังกล่าว
ทั้งนี้ บริษัทกำหนดราคาขายโดยพิจารณาจากมูลค่าตามบัญชีของที่ดินดังกล่าว ราคาประเมินจากผู้ประเมินราคาอิสระ และการเจรจาต่อรองกับผู้ซื้อ โดยราคาขาย 100 ล้านบาท เป็นราคาที่สูงกว่าราคาที่ผู้ซื้อเสนอมาและสูงกว่ามูลค่าทางบัญชี (11.29 ล้านบาท) และราคาประเมินจากผู้ประเมินราคาอิสระ (47.2 ล้านบาท)
โดยการขายที่ดินเปล่ายังไม่ได้รับการพัฒนา จะส่งผลให้บริษัทมีเงินทุนหมุนเวียนเพิ่มขึ้น และเป็นการเพิ่มสภาพคล่องให้บริษัท โดยสามารถนำค่าตอบแทนที่ได้รับไปลงทุนพัฒนาโครงการอสังหาริมทรัพย์อื่นๆ ได้ต่อไป